**Bochum** er en by i Nordrhein-Westfalen i Tyskland. Den ligger i Ruhr-området mellom de større byene Essen og Dortmund, og har 386 499 innbyggere (2005). I Bochum ligger to av Opel sine fabrikker.

Historie
--------

Bochum i 1840
Stedet fikk bystatus 1321, men er nevnt i historiske kilder allerede i det 10. århundre. Likevel ble det ingen betydningsfull by og hadde rundt 1800 færre enn 2000 innbyggere. Industrialiseringen gjennom 1800-tallet ble drevet av de store stenkullforekomstene i området, den tiltrakk seg den energikrevende stålindustrien. Dette medførte en stor befolkningsvekst i hele området, og bare i Bochum tidoblet innbyggertallet seg fra 1850 til 1890. Bochum passerte 100.000 innbyggere i 1904 og hadde sin høyeste befolkningstall i 1975 med 415.000 (etter sammenslåingen med Wattenscheid). Deretter har innbyggertallet falt gradvis (381.000 i 2007).

All gruvedriften i byen opphørte mellom 1960 og 1973, også stålindustrien hadde nådd sin topp og ble sterk nedbygget selv om den stadig spiller en rolle i byens industri. At bilprodusenten Opel valgte byen som sitt andre produksjonsted i 1962 var svært viktig og bedriften er fortsatt Bochums største arbeidsgiver. I 1965 åpnet også Ruhr-Universität, det første universitetet i Ruhr-området og det første nye universitetet i Tyskland etter annen verdenskrig. I 1975 ble den tidligere selvstendige byen Wattenscheid slått sammen med Bochum på tross av en folkeavstemning der flertallet gikk mot sammenslåingen. Nedleggelse og nedbygging av hjørnesteinsindustrier har gitt hele Ruhr-området utfordringer med større arbeidsledighet og påfølgende sosiale problemer enn resten av Vest-Tyskland. Fraflyttingen fra området er et uttrykk for det. 

Fotballaget VfL Bochum hører hjemme i byen. Det rykket for første gang opp til Bundesliga i 1971 og holdt seg der til begynnelsen av 90-tallet. Siden det har den flere ganger rykket opp og ned mellom 1. og 2. Bundesliga. Beste plassering var i sesong 2003/04 der en 5.-plass ga en kvalifikasjon til UEFA-cup. Klubbens erkerivaler er Borussia Dortmund og FC Schalke 04, som begge holder til i nabobyene.

Bochum har siden 1920-tallet opparbeidet seg et rykte som en av Tysklands viktige teaterbyer. Byteatret *Schauspielhaus Bochum* har regelmessig gitt unge lovende regissører sine første stillinger som teaterdirektører og vært gjentatte ganger nevnt som Tysklands viktigste byteater (dvs. ikke statlig/delstatlig). Stjernestatus fikk Claus Peymann på 80-tallet med sin *Bochumer Ensemble* som grunnla hans påfølgende karriere ved Burgteater i Wien og Berliner Ensemble. 

I Bochum har man også to middelalderslott som ligger på nordbredden av elven Ruhr. Andre severdigheter er det tyske bergverksmuseet og jernbanemuseet i Dahlhausen.

Vennskapsbyer
-------------

Bochum har følgende vennskapsbyer:

* Englands flagg Sheffield i England, siden 1950
* Spanias flagg Oviedo i Spania, siden 1980
* Ukrainas flagg Donetsk i Ukraina, siden 1987
* Tysklands flagg Nordhausen i Thüringen, siden 1990
* Folkerepublikken Kinas flagg Xuzhou i Kina, siden 1994

Kjente personer fra Bochum
--------------------------

* Herbert Grönemeyer: musiker, skrev en populær sang om Bochum i 1984.

Referanser
----------

1. ↑  «Arkivert kopi». Arkivert fra originalen 29. juli 2014. Besøkt 9. april 2014.

Eksterne lenker
---------------

* (de) Offisielt nettsted Rediger på Wikidata

* (en) Bochum – kategori av bilder, video eller lyd på Commons Rediger på Wikidata

* (en) Bochum – galleri av bilder, video eller lyd på Commons Rediger på Wikidata
* Deutsches Bergbaumuseum
* Schauspielhaus Bochum

| * v
* d
* r
Kretser og større byer i Nordrhein-Westfalen |
| --- |
| Aachen (by) **·** Aachen (krets) **·** Bielefeld **·** Bochum **·** Bonn **·** Borken **·** Bottrop **·** Coesfeld **·** Dortmund **·** Duisburg **·** Düren **·** Düsseldorf **·** Ennepe-Ruhr-Kreis **·** Essen **·** Euskirchen **·** Gelsenkirchen **·** Gütersloh **·** Hagen **·** Hamm **·** Heinsberg **·** Herford **·** Herne **·** Hochsauerlandkreis **·** Höxter **·** Kleve **·** Köln **·** Krefeld **·** Leverkusen **·** Lippe **·** Märkischer Kreis **·** Mettmann **·** Minden-Lübbecke **·** Mönchengladbach **·** Mülheim an der Ruhr **·** Münster **·** Oberbergischer Kreis **·** Oberhausen **·** Olpe **·** Paderborn **·** Recklinghausen **·** Remscheid **·** Rhein-Erft-Kreis **·** Rhein-Kreis Neuss **·** Rhein-Sieg-Kreis **·** Rheinisch-Bergischer Kreis **·** Siegen-Wittgenstein **·** Soest **·** Solingen **·** Steinfurt **·** Unna **·** Viersen **·** Warendorf **·** Wesel **·** Wuppertal | Nordrheins-Westfalens flagg |

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Brockhaus Enzyklopädie **·** VIAF **·** GND **·** LCCN **·** BNF **·** BNF (data) **·** NKC **·** GeoNames **·** MusicBrainz
 |